จับตา! TASCO จ่อบุ๊คเงินประกันกว่า 300 ล้านเข้างบไตรมาส 2 นี้!
TASCO จ่อบุ๊คเงินประกันเพลิงไหม้กว่า 300-400 ลบ. ใน Q2 โบรกฯคาดผลงาน Q1 โตเด่น หลังทยอยบุ๊กสำรองขาดทุนสต๊อก 782 ลบ.-ราคายางมะตอยพุ่ง พ่วงเข้าไฮซีซั่น
TASCO จ่อบุ๊คเงินประกันกว่า 300-400 ลบ. ใน Q2 ฟากโบรกฯคาดผลงาน Q1 โตเด่น หลังทยอยบุ๊กสำรองขาดทุนสต๊อก 782 ลบ.-ราคายางมะตอยพุ่ง พ่วงเข้าไฮซีซั่น
22 เม.ย. 2562

แหล่งข่าววงการเงิน เปิดเผยว่า บริษัท ทิปโก้แอสฟัลท์ จำกัด (มหาชน) หรือ TASCO จะมีการบันทึกค่าสินไหมทดแทนจากบริษัทประกัน กรณีถังเก็บน้ำมันดิบ 2 ถังที่เสียหายจากเหตุเพลิงไหม้ ซึ่งคาดว่าจะบันทึกเข้ามาประมาณ 300-400 ล้านบาท ในงบการเงินไตรมาส 2/62 โดยน่าจะส่งผลทำให้ผลประกอบการของบริษัทในไตรมาส 2/62 เติบโตโดดเด่น
ขณะที่ก่อนหน้านี้ นายชัยวัฒน์ ศรีวรรณวัฒน์ กรรมการผู้จัดการ TASCO เคยเปิดเผยว่า บริษัทยังอยู่ในขั้นตอนเรียกร้องค่าสินไหมทดแทนจากบริษัทประกัน ซึ่งความคุ้มครองจะรวมถึงการสร้างและซ่อมถังเก็บน้ำมันดิบที่เสียหาย สินค้าที่ได้รับความเสียหายจากเหตุเพลิงไหม้ ความเสียหายจากการที่ธุรกิจหยุดชะงัก และค่าใช้จ่ายอื่น ๆ ที่เกี่ยวข้อง
โดยไตรมาส 3/61 บริษัทได้ตั้งสำรอง 345 ล้านบาท เบื้องต้นประเมินว่าจะได้ข้อสรุปในวงเงินชดเชยช่วงไตรมาส 1/62 และคาดตั้งแต่เดือน ก.พ. 2562 ผู้รับเหมาจะสามารถเข้าไปซ่อมถังเก็บน้ำมันดิบและพร้อมกลับมาใช้ถังเก็บน้ำมันดิบได้ตั้งแต่งวดไตรมาส 3/63
ด้าน บล.เมย์แบงก์ กิมเอ็ง (ประเทศไทย) ประเมินว่า แนวโน้มผลประกอบการไตรมาส 1/62 และแนวโน้มผลประกอบการทั้งปี 2562 ของ TASCO จะฟื้นตัวดีขึ้น โดยจะมาจากซัพพลายน้ำมันดิบเข้ามาป้อนอย่างสม่ำเสมอ ขณะที่ราคายางมะตอยปัจจุบันฟื้นตัว และในปี 2562 จะมีเงินเคลมประกันเข้ามาเสริม นอกจากนี้การอัปเกรดโรงกลั่น S-Oil, Hyundai และ SK Energy จะทำให้ซัพพลายยางมะตอยหายไปรวมเกือบ 2 ล้านตัน
ขณะที่ผู้บริหาร TASCO ตั้งเป้าหมายปริมาณขายในปี 2562 จะกลับเข้าสู่ระดับปกติที่ 1.9 ล้านตัน เติบโต 23% จากปีก่อนที่มีปริมาณการขาย 1.54 ล้านตัน แบ่งเป็น ตลาดภายในประเทศประมาณ 470,000-490,000 ตัน เติบโต 2-6% และตลาดต่างประเทศประมาณ 1.41-1.43 ล้านตัน เติบโต 31-33%
โดยแรงหนุนในปี 2562 คาดว่าจะมีน้ำมันดิบเข้ามาป้อนอย่างสม่ำเสมอ จำนวน 12 ลำเรือ เทียบกับปีก่อนที่มีน้ำมันดิบเข้ามากลั่นจำนวน 9 ลำเรือ ซึ่งแม้เวเนซุเอลาจะมีปัญหาทางการเมือง แต่การขนส่งน้ำมันดิบมายังโรงกลั่นของ TASCO ยังปกติ และได้รับการยืนยันที่แน่นอนถึงเดือนพ.ค. 2562
อย่างไรก็ตาม TASCO มีถังเก็บน้ำมันดิบ จำนวน 8 ถัง สามารถเก็บน้ำมันดิบได้ 350,000 ตัน ถูกไฟไหม้ 2 ถัง และอยู่ระหว่างการซ่อมแซม 2 ถัง คาดจะดำเนินการซ่อมแซมเสร็จสิ้นภายในปี 2562 ส่วนถังที่ถูกไฟไหม้จำนวน 2 ถัง กำลังเตรียมสร้างใหม่ทดแทน คาดว่าจะสร้างเสร็จในไตรมาส 1/63 ซึ่งจะทำให้ปริมาณจัดเก็บน้ำมันดิบเพิ่มขึ้นเป็น 370,000 ตัน
นอกจากนี้ Floating storage unit (หน่วยเก็บข้อมูลลอย) ยังสามารถเก็บน้ำมันดิบได้ 1.8 ล้านบาร์เรล ซึ่งจะถูกกว่าให้เรือมาจอดรอคนถ่ายน้ำมันดิบ ซึ่งปัจจุบันมีน้ำมันดิบเข้ามาป้อนอย่างสม่ำเสมอ สำหรับความเสียหายจากไฟไหม้ถังเก็บน้ำมันดิบ 345 ล้านบาท กำลังเจรจากับบริษัทประกันภัย ซึ่งจะทยอยบันทึกในปี 2562
ขณะที่แนวโน้มผลประกอบการไตรมาส 1/62 คาดว่าจะโดดเด่น เพราะจะมีการทยอยรับรู้สำรองขาดทุนในสต๊อก 782 ล้านบาท กลับมาบางส่วน และจากราคายางมะตอยปัจจุบันได้ปรับขึ้นมาให้เป็น 370 เหรียญต่อตัน จากปลายปีก่อนอยู่ที่ 320 เหรียญต่อตัน รวมถึงตลาดในประเทศที่มีกำไรดีได้เข้าสู่ช่วงไฮซีซั่นของการซ่อมสร้างถนน โดยประมาณการปี 2562 ได้ประเมินปริมาณการขายที่ 1.75 ล้านตัน เติบโต 13% และจะมีกำไรดีขึ้นเป็น 2,196 ล้านบาท เติบโต 289%